17.3.2023.
LV
Eiropas Savienības Oficiālais Vēstnesis
L 79/69
(18)
Tādējādi, lai izvairītos no Āfrikas cūku mēra izplatīšanās savvaļas cūku populācijā, labi koordinēti dalībvalstu pasākumi ir būtiski nolūkā apiet centienu dublēšanos.
Tāpēc šajā regulā būtu jāparedz pienākums dalībvalstīm izstrādāt nacionālos rīcības plānus attiecībā uz savvaļas cūkām, lai nepieļautu Āfrikas cūku mēra izplatīšanos Savienībā, nodrošinot koordinētu un konsekventu pieeju visās dalībvalstīs (nacionālie rīcības plāni).
Lai nodrošinātu saskaņotu pieeju dalībvalstīs, nacionālajos rīcības plānos ietvertajās minimālajās prasībās būtu jāņem vērā EFSA sniegtie zinātniskie ieteikumi, jo īpaši par preventīviem pasākumiem mežacūku blīvuma samazināšanai un stabilizēšanai pirms minētās slimības ievazāšanas, par pasīvo uzraudzību un par biodrošības pasākumiem savvaļas cūku medību laikā.
Minētie rīcības plāni un to īstenošanas gada rezultāti būtu jāiesniedz Komisijai un pārējām dalībvalstīm.
(19)
Savvaļas cūku pārvaldības pasākumiem, kas veikti saistībā ar nacionālajiem rīcības plāniem, attiecīgā gadījumā vajadzētu būt saderīgiem ar Savienības vides noteikumiem, tajā skaitā Eiropas Parlamenta un Padomes Direktīvā 2009/147/EK (12) un Padomes Direktīvā 92/43/EEK (13) noteiktajām dabas aizsardzības prasībām.
(20)
Lai ņemtu vērā jaunākās norises Āfrikas cūku mēra epidemioloģiskajā situācijā Savienībā, Savienībā apkopoto jauno pieredzi un zināšanas un lai proaktīvi apkarotu ar minētās slimības izplatīšanos saistītos riskus, šajā regulā būtu jānorāda pārskatīti un paplašināti īpaši slimības kontroles noteikumi.
Tāpēc Īstenošanas regula (ES) 2021/605 būtu jāatceļ un jāaizstāj ar šo regulu.
(21)
Īstenošanas regula (ES) 2021/605 ir piemērojama līdz 2028. gada 20. aprīlim.
Ņemot vērā pašreizējo Āfrikas cūku mēra epidemioloģisko situāciju Savienībā, minētajā regulā noteiktie īpašie slimības kontroles pasākumi ir jāsaglabā līdz minētajam datumam.
(22)
Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO REGULU.
I NODAĻA PRIEKŠMETS, DARBĪBAS JOMA UN DEFINĪCIJAS
1. pants Priekšmets un darbības joma 1.
Šī regula paredz noteikumus par:
a) īpašiem slimības kontroles pasākumiem, kas attiecas uz Āfrikas cūku mēri un kas ierobežotu laiku jāpiemēro dalībvalstīm (14), kuras iekļautas I un II pielikumā norādītajā sarakstā vai kuru apgabali iekļauti minētajos pielikumos norādītajos sarakstos (“attiecīgās dalībvalstis”).
Šie īpašie slimības kontroles pasākumi attiecas uz turētām cūkām un savvaļas cūkām un no cūkām iegūtiem produktiem, un tos piemēro papildus tiem pasākumiem, kas piemērojami aizsardzības zonās, uzraudzības zonās, vēl citās ierobežojumu zonās un inficētajās zonās, ko saskaņā ar Deleģētās regulas (ES) 2020/687 21. panta 1. punktu un 63. pantu izveidojušas minēto dalībvalstu kompetentās iestādes; (12) Eiropas Parlamenta un Padomes Direktīva 2009/147/EK (2009. gada 30. novembris) par savvaļas putnu aizsardzību (OV L 20, 26.1.2010., 7. lpp.).
(13) Padomes Direktīva 92/43/EEK (1992. gada 21. maijs) par dabisko dzīvotņu, savvaļas faunas un floras aizsardzību (OV L 206, 22.7.1992., 7. lpp.).
(14) Saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas un jo īpaši Protokola par Īriju/Ziemeļīriju 5. panta 4. punktu, to lasot saistībā ar minētā protokola 2. pielikumu, šajā regulā atsauces uz dalībvalstīm ietver Apvienoto Karalisti attiecībā uz Ziemeļīriju.